Forráðamenn Kredia ehf. , sem kynnti nýjung í lánaviðskiptum fyrir helgi , munu funda með neytendasamtökunum , talsmanni neytenda og Fjármálaeftirlitinu á morgun . Að sögn Leifs A. Haraldssonar , framkvæmdastjóra Kredia , er um að ræða upplýsingafund til að kynna starfsemi félagsins . Þess má geta að lánastarfsemi eins og sú sem Kredia býður uppá er ekki háð leyfum FME . Hægt er að fá lánaðar 10.000 krónur í 15 daga og er borgað fyrir það 2500 krónur í vexti . Ef það hefur gengið getur viðskiptavinurinn fengið 20.000 krónur lánðara og þannig upp í 40.000 krónur en hærri lán fást ekki . Fylgst er með því á hverjum degi hvort menn eru komnir á vanskilaskrá . Að sögn Leifs eru þægindin við þessi lán mikil en fyrir vikið borga menn háa vaxtaprósentu . Þjónustan er ætluð fjárráða einstaklingum 18 ára og eldri sem ekki eru á vanskilaskrá .